আপাতদৃষ্টিতে এই অঙ্ক জটিল ও দুর্বোধ্য। কিন্তু তৃণমূলের সর্বোচ্চ স্তরে এই অঙ্ক জলবৎ তরলং! 
অর্থাৎ, লোকসভা ও রাজ্যসভার দুই সাংসদ দীনেশ ত্রিবেদী এবং কে ডি সিংহ দলনেত্রীর ‘মমতা’ থেকে বিযুক্ত (মাইনাস)। কিন্তু তাঁদের প্রতি ‘নির্মম’ হলেও দলনেত্রীর ‘মমতা’ রয়েছে লোকসভার অপর সাংসদ সুগত            বসুর প্রতি।
অতঃপর তৃণমূল সূত্রে পাওয়া ওই অঙ্কের তৃণমূল-ব্যাখ্যা দেওয়া যাক! 
নারদ-কাণ্ড এবং তৎপরবর্তী ঘটনাপ্রবাহে ওই তিন সাংসদই দলের আতশকাচের তলায় ছিলেন এবং রয়েছেন। বস্তুত, গত ফেব্রুয়ারিতেই ক্রুদ্ধ মমতা বন্দ্যোপাধ্যায় সংসদীয় দলকে নির্দেশ দিয়েছিলেন, অনেক হয়েছে! এবার দীনেশকে সাংসদপদে ইস্তফা দিতে বলা হোক! দরকারে তৃণমূল ব্যারাকপুর থেকে অন্য কাউকে জিতিয়ে আনবে! কারণ, তখন প্রাক্তন রেলমন্ত্রী দীনেশকে রেল বাজেটের উপর সংসদে বক্তৃতা করতে বলা হয়েছিল। কিন্তু দীনেশ বলেছিলেন, রেল বাজেট নিয়ে তিনি দলের ‘লাইন’ মেনে বক্তৃতা করতে পারবেন না। ওই বিষয়ে তাঁর ভিন্ন এবং ব্যক্তিগত মতামত রয়েছে। সংসদীয় দলের তরফে তা দ্রুত মমতাকে জানানো হয়। তখনই ক্রুদ্ধ দলনেত্রী বলেন, দীনেশকে দলের সাংসদপদ থেকে ইস্তফা দিতে বলা হোক (প্রসঙ্গত, দীনেশের ওই ‘ভিন্ন এবং ব্যক্তিগত’ মতামত ইউপিএ-২ সরকারের বাজেটে প্রতিফলিত হওয়াতেই রাতারাতি তাঁকে রেলমন্ত্রিত্ব থেকে সরিয়ে সেখানে মুকুল রায়কে বসিয়েছিলেন মমতা)! 
কিন্তু তখন সামনে বিধানসভা ভোট। কোনও সাংসদ ইস্তফা দিলে তা দলের পক্ষে ভাল হবে না ভেবে প্রথমসারির নেতারা আর দীনেশকে কিছু বলেননি। কিন্তু মমতা-মিটারে দীনেশের নম্বর আর বাড়েনি। সে তিনি রেড রোডে তৃণমূল সরকারের শপথ অনুষ্ঠানে যতই হাসিমুখে হাজির থাকুন। তৃণমূল সূত্রের খবর, দীনেশকে রেলের সংসদীয় স্থায়ী কমিটির চেয়ারম্যানের পদ থেকে সরিয়ে দেওয়া হচ্ছে। সংসদের বাদল অধিবেশন শুরুর সময় পুরনো কমিটির মেয়াদ শেষে নতুন কমিটি তৈরি হবে। দীনেশকে যে আর কমিটির চেয়ারম্যান রাখা হচ্ছে না, সেই মর্মে দলের তরফে চিঠি তৈরি হয়ে গিয়েছে বলেই খবর। লোকসভা নেতা তথা সাংসদ সুদীপ বন্দ্যোপাধ্যায়ের সেই চিঠি দেওয়ার কথা স্পিকারকে। চিঠিতে বলা হবে, দীনেশের পরিবর্তে অন্য কাউকে চেয়ারম্যান করছে তৃণমূল।  
একইভাবে রাজ্যসভা সাংসদ কে ডি’কেও পরিবহণ, পর্যটন এবং সংস্কৃতি সম্পর্কিত স্থায়ী কমিটির চেয়ারম্যান পদ থেকে সরানোর কথা ভাবা হচ্ছে। কারণ, তৃণমূলের একাংশের দৃঢ় ধারণা, নারদ-কাণ্ডের পিছনে কে ডি’র ‘প্রচ্ছন্ন মদত’ ছিল। যদিও এর কোনও আনুষ্ঠানিক সমর্থন বা প্রমাণ পাওয়া যায়নি। কে ডি নিজেও নারদ-কাণ্ডের সঙ্গে তাঁর প্রত্যক্ষ বা পরোক্ষভাবে জড়িত থাকার সম্ভাবনা উড়িয়ে দিয়েছেন। আপাতদৃষ্টিতে সত্যিই তৃণমূলের ওই রাজ্যসভা সাংসদের সঙ্গে ‘নারদনিউজ ডটকমে’র গোপন ক্যামেরা অভিযানের কোনও সম্পর্ক নেই। কিন্তু সাংসদদের একটা অংশ মনে করছেন, বিষয়টি খতিয়ে দেখা উচিত। লোকসভার এক সাংসদের কথায়, ‘‘কে ডি সিংহের সঙ্গে দলের কার্যত কোনও যোগাযোগই নেই! উনি তৃণমূলের সাংসদ হলেও তৃণমূলের সংস্পর্শে খুব একটা থাকেন না।’’ নারদ-কাণ্ড নিয়ে দলের অন্দরে সরব হয়েছিলেন দীনেশ। তাঁর সঙ্গেই ওই বিষয়ে একমত পোষণ করেছিলেন শিক্ষাবিদ-সাংসদ সুগত বসুও। দলের ঘরোয়া বৈঠকে দু’জনেই বলেছিলেন, নারদ-কাণ্ড নিয়ে দলের অন্দরে তদন্ত হওয়া উচিত। যে সমস্ত সাংসদকে গোপন ক্যামেরা অভিযানের ভিডিও ফুটেজে দেখা গিয়েছে, তাঁদের উচিত নিজেদের নির্দোষ প্রমাণ করা। ওই ঘটনা জানাজানি হওয়ার পর সংসদ চত্বরে এক ধর্নার আয়োজন করেছিল তৃণমূল। দীনেশ এবং সুগত— কেউই সেই ধর্নায় যাননি। যার মাধ্যমে তাঁদের তরফে বিক্ষোভের ‘সংকেত’ অত্যন্ত স্পষ্টভাবে দেওয়া হয়েছিল। 
তৃণমূল সংসদীয় দল সূত্রের খবর, সেই সময়েই নারদ-কাণ্ডে জড়িয়ে-পড়া এক সাংসদ সুগতকে দলের অন্দরে চাঁছাছোলা ভাষায় আক্রমণ করেন। তিনি সর্বসমক্ষেই শিক্ষাবিদ-সাংসদকে বলেছিলেন, যাদবপুর লোকসভা কেন্দ্রে ভোট লড়ার সময় যে ছেলেরা তাঁর হয়ে দেওয়াল লিখেছে, ভোট চেয়েছে, তাদের খরচ কোথা থেকে এসেছে! তিনি (সুগত) হার্ভার্ডের শিক্ষক। হার্ভার্ডেই থাকুন! পরেও ওই ক্ষুব্ধ সাংসদ ঘনিষ্ঠমহলে বলেন, ‘‘কাউকে অসৎ বলে দেওয়া খুব সোজা। বিপদের সময় পাশ কাটিয়ে যাওয়াটা আরও সহজ। কিন্তু বিপন্নের পাশে থেকে বিপদের বিরুদ্ধে লড়া কঠিন। দলের কয়েকজন এখন সহজ রাস্তা নিতে চাইছেন।’’ তারপরে অবশ্য সুগত ওই বিষয়ে প্রকাশ্যে বা দলের অন্দরে কোনও কথা বলেননি। কিন্তু দীনেশ নীরব থাকেননি। বণিকসভার একটি অনুষ্ঠানেও তিনি নারদা-কাণ্ডে নাম না-করে মমতাকেই আক্রমণ করে বসেন। তাঁর দলীয় সহকর্মীদের একাংশের অভিযোগ, তারপরেও সংসদের সেন্ট্রাল হল’এ ব্যারাকপুরের সাংসদ জনে-জনে বলে বেড়াতে থাকেন, অন্তত ২০০ আসন পেয়ে পশ্চিমবঙ্গে বাম-কংগ্রেস জোট ক্ষমতায় আসবে! তা-ও দলীয় সহকর্মীদের কান এড়ায়নি। 
তৃণমূলের অধিকাংশ সাংসদ মনে করছেন, ওই মন্তব্যই কপাল পুড়িয়েছে দীনেশের। এক সাংসদের কথায়, ‘‘সাধারণ কিছু রাজনৈতিক তত্ত্বকথা ছাড়া সুগত বসু তারপরে নারদ বা অন্যকিছু নিয়ে কিছু বলেননি। কিন্তু দীনেশ ক্রমাগত জোটের হয়ে প্রচার চালিয়ে গিয়েছেন! তাঁর বিরুদ্ধে তো দলবিরোধী কাজকর্মের অভিযোগ আনা যায়!’’ 
দীনেশ মমতা-সরকারের শপথ অনুষ্ঠানে যাওয়ায় দলের একাংশ মনে করেছিলেন, মেঘ কেটে গিয়েছে। কিন্তু এক প্রথমসারির তৃণমূল সাংসদ সেই ‘ভুল’ ভাঙিয়ে বলছেন, ‘‘সরকারের তরফে প্রত্যেক সাংসদকেই নিয়মমাফিক আমন্ত্রণের চিঠি পাঠানো হয়েছিল। এর ফলে দলের অবস্থান বদল হয়েছে, এমন ভাবার কোনও কারণ নেই। দীনেশের মতোই কে ডি সিংহও শপথ অনুষ্ঠানে গিয়েছিলেন বলে শুনেছি। কিন্তু তাঁর সম্পর্কেও দলের সর্বোচ্চ স্তরে মনোভাব বদলায়নি।’’ তবে পাশাপাশিই ওই সাংসদ বলছেন, ‘‘দলের এক লোকসভা সাংসদের সঙ্গে কে ডি’র সম্পর্ক অত্যন্ত গভীর। তিনি যদি নেত্রীর কাছে কে ডি’র হয়ে ওকালতি করতে পারেন!’’ 
হার্ভার্ডের অধ্যাপকের অবশ্য তেমন কোনও চিন্তা নেই। তিনি একাধিক সংসদীয় কমিটির সদস্য হলেও চেয়ারম্যান নন। তাঁর অবস্থান একই থাকছে। জলের মতো তরল।